Diari Oficial de la Generalitat Valenciana


Sumari del DOGV 7555, del 24-06-2015 (2015/5719)

RESOLUCIÓ d'1 juny de 2015, de la Direcció General d'Avaluació Ambiental i Territorial, per la qual s'ordena la publicació dels informes ambientals i territorials estratègics corresponents als expedients 012/15-EAE Ibi i 045/15-EAE Orihuela.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7555

Data del DOGV
:   24-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5719


Data del document
:   01-06-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Orihuela
    * Ibi
    * impacte ambiental

RESOLUCIÓ d'1 juny de 2015, de la Direcció General d'Avaluació Ambiental i Territorial, per la qual s'ordena la publicació dels informes ambientals i territorials estratègics corresponents als expedients 012/15-EAE Ibi i 045/15-EAE Orihuela. [2015/5719]  
De conformitat amb l'article 51.7 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, el qual establix la publicació en el Diari Oficial de la Comunitat Valenciana de l'informe ambiental i territorial estratègic, resolc:  
  
Únic  
Publicar en el Diari Oficial de la Comunitat Valenciana els informes ambientals i territorials estratègics corresponents als expedients 012/15-EAE Ibi i 045/15-EAE Orihuela.  
  
«Informe ambiental i territorial estratègic  
Número expedient: 12-2015-EAE.  
Títol: modificació puntual núm. 22 del PGOU.  
Promotor: Ajuntament d'Ibi.  
Autoritat substantiva: Comissió Territorial d'Urbanisme i Ajuntament d'Ibi.  
Localització: Ibi (Alacant).  
La comissió ambiental va adoptar un acord sobre la necessitat de sotmetre a avaluació ambiental estratègica la modificació puntual núm. 22 del PGOU d'Ibi (Alacant), en la sessió celebrada el 21 de maig de 2015.  
En data 23 de gener de 2015 ha tingut entrada en el Servici d'Avaluació Ambiental Estratègica de la Subdirecció General d'Avaluació Ambiental i Territorial una sol·licitud d'inici de l'avaluació ambiental i territorial estratègica de la modificació puntual núm. 22 del PGOU del municipi d'Ibi (Alacant).  
Documentació presentada  
La Direcció Territorial d'Alacant de la Conselleria d'Infraestructures, Territori i Medi Ambient remet al Servici d'Avaluació Ambiental Estratègica la documentació relativa a la modificació puntual núm. 22 del municipi d'Ibi, consistent en un esborrany i el document inicial estratègic d'esta modificació segons el que establix l'article 50 de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP). La documentació es presenta en format paper i digital.  
Planejament vigent  
El planejament municipal vigent consistix en un Pla General, que compta amb aprovació definitiva de la Comissió Territorial d'Urbanisme d'Alacant de data 3 de febrer de 2000 i la publicació en el Butlletí Oficial de la Província núm. 120, del dia 26 de maig de 2000.  
El planejament va ser sotmés al procediment d'avaluació ambiental establit en la Llei 2/1989, de 3 de març, i té emesa declaració d'impacte ambiental per resolució del director general per al desenrotllament sostenible de data maig de 1999 (expedient 86-1999-AIA).  
  
Modificació puntual: justificació, objecte i àmbit.  
Justificació. Segons s'indica en la documentació aportada: «Han transcorregut més de deu anys des de l'aprovació del pla general i s'han posat de manifest problemes puntuals de planejament que han impedit el desenrotllament urbanístic en estes àrees per qüestions diverses. Esta modificació pretén corregir estes situacions i possibilitar l'execució del planejament, i introduir ajustos relatius a la normativa d'edificació i gestió, així com a algunes alineacions i zonificacions, i resoldre amb això problemes d'execució del planejament i d'interpretació d'alguna de les seues normes».  
Objecte. Segons s'indica en la documentació aportada: «La modificació que es presenta, d'acord amb el que establix l'article 19 de la LOTUP, afecta l'ordenació estructural del municipi i també la detallada.  
  
Pel que fa a l'ordenació estructural, es reordenen sectors de sòl urbanitzable detallat, la qual cosa comporta variació de l'aprofitament tipus. També es procedix a una variació en el catàleg de béns i espais protegits, introduint una edificació i llevant-ne una altra, la rellevància i valor arquitectònic de la qual no es considera rellevant. La resta de modificacions afecten l'ordenació detallada del pla general.»  
  
En esta proposta s'escometen de forma conjunta un total de 19 modificacions del pla general vigent, tres correccions d'errors, dos modificacions del catàleg de béns i espais protegits i la modificació de sis articles de la normativa urbanística (NU) del pla. Per les seues característiques poden agrupar-se de la manera següent:  
1. Modificacions que afecten sòls urbans consolidats:  
Núm. 1. Al costat del turó de Santa Llúcia, es canvia de residencial nucli antic a equipament públic EQ sense assignació específica reduint l'edificabilitat.  
Núm. 2. Es modifica un sòl residencial nucli antic a espai lliure públic, i es recupera una antiga plaça.  
Núm. 3. Es redefinix l'equipament EQ-45 que passa a ser part del mateix sòl residencial nucli antic.  
Núm. 4. Es manté la qualificació com a espai lliure d'un àmbit en l'interior d'un espai consolidat, però com a sòl dotacional privat, qualificant els dos xicotets accessos previstos com a residencial nucli antic.  
Núm. 5. Manté una edificació existent, que passa la seua qualificació d'espai lliure a residencial nucli antic.  
Núm. 6. Es modifica la qualificació de dos equipaments en l'interior d'una illa de cases amb ús terciari a este ús, que és l'existent en l'actualitat.  
Núm. 7. Es requalifica l'equipament EQ-68, no adquirit, a residencial edificació tancada, semblant al del seu entorn.  
Núm. 8. S'elimina la previsió de generar un accés a l'àmbit plaça de bous i es qualifica eixe sòl com a residencial nucli antic.  
Núm. 9. Es modifica l'ús de dos àmbits qualificats com a residencials en els quals s'han executat equipaments.  
Núm. 10. Es canvia la qualificació a residencial d'edificació tancada d'una parcel·la prevista com a viari, ja que s'ha executat una intersecció prevista per mitjà d'una glorieta.  
Núm. 12. Es redefinix l'equipament EQ-46, ja executat, que passa a ser la part no utilitzada de sòl residencial nucli antic.  
Núm. 13. No es descriu en el document, però pareix referir-se a la qualificació d'un espai lliure privat en una illa de cases residencial unifamiliar com a espai lliure públic.  
Núm. 15. S'homogeneïtza la qualificació residencial en una illa de cases, passant una vivenda unifamiliar existent a residencial edificació tancada.  
Núm. 17. Es modifica l'ús d'un àmbit qualificat com a residencial unifamiliar en què s'ha executat un centre de salut.  
Núm. 18. S'establix una alineació uniforme per a les edificacions que donen a la carretera d'Alcoi.  
2. Modificacions que afecten sòls urbanitzables amb ordenació detallada i ubicats en la trama urbana:  
Núm. 11. Reordenació de la UE PR-21 mantenint unes instal·lacions fabrils existents a les quals s'assigna un ús dotacional, amb previsió d'una àmplia plaça central.  
Núm. 14. En l'extrem nord de la trama urbana, es redefinix l'àmbit de la unitat d'execució UE R8 reclassificant un espai lliure com a sòl no urbanitzable comú.  
Núm. 16. Reordenació de la UE PR-12 Rico, mantenint unes edificacions industrials per a les quals es proposa la seua catalogació i permetent un augment de l'edificabilitat per a rendibilitzar l'actuació.  
Núm. 19. Reordenació del UE PR-26, compatibilitzant-la amb la preservació d'unes edificacions residencials preexistents.  
3. Modificacions que afecten el catàleg de béns i espais arquitectònics protegits:  
- Modificació de la fitxa del catàleg núm. 16, descatalogació de la vivenda ubicada en el carrer Onil, núm. 18.  
- Catalogació de l'ampliació de l'antiga fàbrica Rico.  
4. Correccions d'errors del PGOU:  
Núm. E1. Es corregix la qualificació donada pel Pla General al Passatge del Col·legi Sant Joan i a l'escala de l'Església de la Transfiguració.  
Núm. E2. Es corregix la qualificació del sòl del pati de la guàrdia civil.  
Núm. E3. S'adequa l'alineació en la plaça de Guadalupe Gallud a la realitat existent.  
5. Modificació de l'articulat de les NU del PG:  
- Article 2.5. Incidència del pla sobre les edificacions existents.  
- Article 4.8. Condicions de l'edificació en el SNU.  
- Article 8.37. Construccions per damunt de l'alçària de cornisa.  
- Article 9.7.2. Usos compatibles amb l'industrial.  
- Article 9.7.9. Condicions d'edificació i instal·lacions en zones industrials.  
- Article 9.8.1. Àmbit i característiques de les zones de transformació d'industrial a residencial.  
Àmbit. L'àmbit de la modificació se circumscriu al nucli urbà (19 modificacions i esmena de tres errors) i al del sòl no urbanitzable comú del municipi.  
Possibles efectes sobre el medi ambient  
Realitzada l'anàlisi tècnica de la documentació presentada i consultada la cartografia temàtica de la Conselleria d'Infraestructures, Territori i Medi Ambient, s'observa que el desenrotllament de la modificació puntual proposada no presenta afeccions sobre el medi ambient, afecta el sòl urbà, urbanitzable i el sòl no urbanitzable comú del municipi, i incidix sobre les determinacions que regulen el règim d'ús i edificació del sòl.  
Consultes  
Per part de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb l'article 51.1 de la LOTUP, la documentació aportada s'ha sotmés a consulta de les administracions públiques afectades.  
  
  
Data consulta Data informe Administració pública consultada  
04.02.15 07.05.15 SDG d'Ordenació, Planificació i ATE. Servici d'Infraestructura Verda i Paisatge  
04.02.15 03.03.15 SDG d'Ordenació, Planificació i ATE. Servici d'Ordenació del Territori  
04.02.15 € Conselleria d'Educació, Cultura i Esport. Unitat d'Inspecció del Patrimoni  
- 12.01.15 Servici Territorial d'Urbanisme  
  
  
  
En contingut íntegre dels informes es podrà consultar en el lloc web: http://www.cma.gva.es/eae.  
Valoració dels possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, després de la consulta a les administracions públiques afectades a les quals fan referència els articles 48.d i 51.1 de la LOTUP.  
El Servici Territorial d'Urbanisme d'Alacant emet un informe en data 12 de gener de 2015 on indica en l'apartat IV. Consideracions ambientals d'este que: «Després de l'estudi de les propostes de modificació descrites i consultada la cartografia temàtica de la Conselleria d'Infraestructures, Territori i Medi Ambient, es considera que esta no pareix, des de la visió de les competències urbanístiques d'este servici, que tinga efecte significatiu sobre el medi ambient».  
  
Quant a les determinacions de caràcter urbanístic que incidixen en les modificacions, s'informa que:  
a) S'han de considerar les determinacions de l'article 63.3 de la LOTUP, quant al manteniment de l'equilibri dotacional de les noves solucions respecte del planejament vigent, tenint en compte per a això tots els sòls que tinguen esta consideració.  
b) Les modificacions que afecten els sòls urbanitzables amb ordenació detallada provoquen canvis en els aprofitaments tipus que el pla general els atribuïa, per això és necessària una motivació degudament justificada de les noves assignacions i dels efectes que se'n derivaran, de manera que no produïsca desequilibris significatius respecte de les determinacions del pla general quant als criteris que es van adoptar en el seu moment per a l'assignació d'eixos aprofitaments.  
  
c) Atés que la modificació incrementa el sostre residencial del pla general, haurà de justificar el compliment dels articles 24.1.c i 24.3 de la LOTUP quant als estàndards de parcs públics, amb extensió mínima de 5 m² per habitant i de l'estàndard global de parcs públics i zones verdes en proporció major de 10 m² per habitant.  
d) Quant a la modificació de la distància de llindes en sòl no urbanitzable (SNU) regulada en l'article 4.8 de les NU, que permet disminuir la ràtio mínima de 10 m, després de l'acord previ amb el veí inscrit en el registre de la propietat, cal indicar que esta determinació no pareix ajustada als principis generals que regulen esta classe de sòl en la LOTUP, posats de manifest, entre altres, en les normes d'aplicació directa a les construccions i edificacions regulades en l'article 196, on s'incidix en la consideració del caràcter aïllat d'estes edificacions.  
  
e) La modificació de l'article 4.8 de les NU del pla general referent a certes determinacions sobre el SNU ha de considerar-se de caràcter estructural segons les determinacions de l'article 20.g de la LOTUP.  
  
El Servici d'Ordenació del Territori emet un informe en data 3 de març de 2015 on indica que: «de la modificació proposada es presumix que no es derivaran efectes significatius sobre el medi ambient en matèria de risc d'inundació».  
Conclou l'informe indicant que: «la modificació número 22 del Pla General d'Ibi (Alacant) està afectada per risc d'inundació i és compatible amb les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana, sempre que l'Ajuntament d'Ibi justifique el compliment de l'article 24 de la normativa urbanística de l'esmentat pla».  
  
El 7 de maig de 2015, el Servici d'Infraestructura Verda i Paisatge emet un informe on indica que:  
A) Les modificacions núm. 1, núm. 2, núm. 3, núm. 4, núm. 5, núm. 6, núm. 7, núm. 8, núm. 9, núm. 10, núm. 12, núm. 13, núm. 14, núm. 15, núm. 17 i núm. 18, així com les correccions d'errors 1, 2 i 3, «no tindran efectes significatius en el conjunt del paisatge urbanitzat del seu entorn, per tant no és necessària la realització d'un instrument de paisatge».  
«No obstant això, l'àmbit de la modificació núm. 1 presenta una gran fragilitat paisatgística, per tractar-se d'una zona d'elevades pendents, en la vora urbana i al costat d'un important recurs paisatgístic de la població, per la qual cosa s'hauran d'incorporar criteris paisatgístics en la normativa que garantisquen un adequat desenrotllament de l'equipament previst o, si és el cas, preveure la realització d'un estudi d'integració paisatgística per a este desenrotllament [?] amb la modificació núm. 5, i excepte error per part d'este Servici, quedarà com a façana a la plaça una mitgera de l'edificació que es pretén conservar, per la qual cosa també s'hauria d'incorporar criteris per al correcte tractament de l'espai públic existent.»  
B) Les modificacions núm. 11, núm. 16 i núm. 19 «preveuen modificacions de zonificació, ordenació, edificabilitats i volumetries, en uns àmbits a priori rellevants per a la configuració del paisatge urbà d'Ibi [...] Per això, s'estima que estes podrien tindre incidència en el paisatge d'alt valor d'este nucli urbà, i caldria incorporar instruments de paisatge que condicionen l'ordenació dels àmbits previstos [...] l'instrument adequat seria l'estudi d'integració paisatgística, que haurà de valorar i justificar la integració paisatgística i visual de cada una de les propostes i establir mesures d'integració en relació amb cada una d'estes.»  
  
Valorades les modificacions núm. 11, núm. 16 i núm. 19, que afecten tant l'ordenació estructural com la detallada: «cal concloure que les determinacions que han de ser valorades en l'estudi d'integració paisatgística requerit són les de caràcter detallat [...] Per això, de conformitat amb l'article 44 de la LOTUP, l'Administració competent per a l'informe d'este estudi seria l'Ajuntament».  
  
C) Respecte a les modificacions del catàleg s'informa que: «no cal deduir efectes significatius sobre el paisatge, ja que el pla general d'Ibi no compta amb estudi de paisatge i catalogació de recursos paisatgístics que pogueren veure's afectats».  
D) En relació amb les modificacions de l'articulat de la normativa urbanística «es considera que les que podrien tindre incidència en el paisatge serien, a priori, les que afecten el sòl no urbanitzable.  
El municipi d'Ibi s'enquadra en l'àmbit dels Paisatges de Rellevància Regional PRR 20 i PRR 21 [...] i en cap cas s'ha de produir una densificació d'edificacions en determinats àmbits que poguera alterar el caràcter d'estos.  
Per això, es considera necessari mantindre una distància mínima a llindes, que podria ser inferior als 10 metres actuals, així com introduir en la normativa un condicionant que garantisca que, per a la implantació de cada una de les possibles instal·lacions d'oci, esportives, recreatives o turístiques, es valorarà el caràcter puntual i aïllat de les edificacions necessàries per a l'exercici de l'activitat, en les seues respectives parcel·les i respecte a altres edificacions que hi puguen haver.»  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP).  
El Reial Decret Legislatiu 2/2008, de 20 de juny, pel qual s'aprova el text refós de la Llei del Sòl, establix en l'article 15 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
Acord  
Segons el que establix l'article 51 de la LOTUP, per considerar, d'acord amb els criteris de l'annex VIII d'esta llei, que la modificació puntual avaluada no establix el marc per a projectes i altres activitats subjectes a avaluació d'impacte ambiental: no influïx en altres plans o programes; no té incidència en el model territorial vigent en el municipi ni produïx increment en el consum de recursos; no comporta afecció sobre elements del patrimoni natural i cultural i, tenint en consideració els informes emesos, es pot concloure que la modificació puntual no presenta efectes significatius sobre el medi ambient i, per tant, se sotmet al procediment d'avaluació ambiental i territorial estratègica simplificat.  
  
D'acord amb tot això, es resol:  
  
Únic  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 22 del PGOU del municipi d'Ibi (Alacant), d'acord amb els criteris de l'annex VIII de la LOTUP, per no tindre efectes significatius sobre el medi ambient, per tant correspon continuar la tramitació de la modificació puntual d'acord amb la seua normativa sectorial.  
Abans de l'aprovació definitiva de la modificació s'haurà de comprovar:  
1. Que s'han arreplegat en les normes urbanístiques del pla general les determinacions indicades en l'informe de 7 de maig de 2015, del Servici d'Infraestructura Verda i Paisatge:  
a) Respecte a les modificacions núm. 1 i núm. 5 «s'hauran d'incorporar criteris paisatgístics en la normativa que garantisquen un adequat desenrotllament de l'equipament previst o, si és el cas, preveure la realització d'un estudi d'integració paisatgística per a este desenrotllament».  
b) Respecte a les modificacions núm. 11, núm. 16 i núm. 19 és «necessari incorporar instruments de paisatge que condicionen l'ordenació dels àmbits previstos [?] l'instrument adequat seria l'estudi d'integració paisatgística, que haurà de valorar i justificar la integració paisatgística i visual de cada una de les propostes i establir mesures d'integració en relació amb cada una d'estes [?] De conformitat amb l'article 44 de la LOTUP, l'administració competent per a l'informe del dit estudi seria l'ajuntament».  
c) Respecte a la modificació de l'articulat de les NU: «haurà d'introduir en la normativa un condicionant que garantisca que, per a la implantació de cada una de les possibles instal·lacions d'oci, esportives, recreatives o turístiques, es valorarà el caràcter puntual i aïllat de les edificacions necessàries per a l'exercici de l'activitat, en les seues respectives parcel·les i respecte a altres edificacions que hi puguen haver».  
2. Que, atenent l'informe del Servici d'Ordenació del Territori de 3 de març de 2015, l'Ajuntament d'Ibi justifica el compliment de l'article 24 de la normativa urbanística del pla d'acció territorial de caràcter sectorial sobre prevenció del risc d'inundació a la Comunitat Valenciana.  
  
3. En l'informe de 12 de gener de 2015, del Servici Territorial d'Urbanisme d'Alacant, en l'apartat III, «Consideracions territorials d'este» es fan una sèrie d'observacions de caràcter urbanístic que incidixen en les modificacions plantejades, i que hauran de tindre's en compte en el document de modificació puntual que aprove l'ajuntament abans de la seua aprovació definitiva.  
Segons establix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació de la modificació puntual en el termini màxim de quatre anys des de la publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la modificació puntual.  
Òrgan competent  
La Comissió d'Avaluació Ambiental és l'òrgan competent per a emetre els documents sobre l'abast de l'estudi ambiental i territorial estratègic a què fa referència l'article 51.2 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, de conformitat amb allò que disposa l'article 10.1 del Decret 135/2011, de 30 de setembre, del Consell, pel qual s'aprova el Reglament dels òrgans territorials, d'avaluació ambiental i urbanístics de la Generalitat.  
A la vista d'això, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat de la modificació puntual núm. 22 del PGOU d'Ibi (Alacant) per considerar que no té efectes significatius en el medi ambient.  
Notificar a les persones interessades que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
Cosa que li notifique per al seu coneixement i als efectes oportuns.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 21 de maig de 2015.- El secretari de La Comissió d'Avaluació Ambiental: José del Valle Arocas.»  
  
  
«Informe ambiental i territorial estratègic  
Núm. expedient: 045/8556-FDW.  
Títol: Modificació puntual del pla parcial Lomas de Don Juan.  
Promotor: Ajuntament d'Orihuela.  
Autoritat substantiva: Ajuntament d'Orihuela.  
Localització: Orihuela (Alacant).  
La comissió ambiental va adoptar un acord sobre la necessitat de sotmetre a avaluació ambiental estratègica la modificació puntual del pla parcial Lomas de Don Juan d'Orihuela, en sessió celebrada el 21 de maig de 2015.  
En data 20 de febrer de 2015 ha tingut entrada en el Servici d'Avaluació Ambiental Estratègica de la Subdirecció General d'Avaluació Ambiental i Territorial una sol·licitud d'inici de l'avaluació ambiental i territorial estratègica de la modificació puntual del pla parcial Lomas de Don Juan a Orihuela.  
Documentació presentada  
La sol·licitud d'inici, remesa per l'Ajuntament d'Orihuela, s'acompanya d'esborrany de la modificació, d'acord amb el que establix l'article 50 de la Llei 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP).  
Després de realitzar un requeriment, l'ajuntament va presentar el 23 de març de 2015 el document inicial estratègic. La documentació es presenta en format paper i digital.  
Planejament vigent  
El planejament municipal vigent és un pla general que es va aprovar el 25 de juliol de 1990 pel que fa al sòl urbà i no urbanitzable, i el 27 de juliol de 1994 respecte al sòl urbanitzable.  
En l'actualitat està en procés de revisió havent-se emés el document de referència el 27 de juny de 2013 (expedient 028/6807-QYS).  
  
El pla parcial del sector Lomas de Don Juan va ser aprovat per la comissió provincial d'urbanisme el 10 de març de 1978.  
Objecte i justificació  
L'objecte de la modificació és traslladar part de l'edificabilitat sobrant de la parcel·la sítia en l'avinguda de Los Galgos, 56, a les parcel·les situades en l'avinguda de Los Galgos, 60, i en l'avinguda de Las Ardillas, 24, a fi de legalitzar una ampliació realitzada pel propietari en el primer cas i per a poder realitzar una ampliació de la vivenda existent en el segon cas.  
En la parcel·la d'origen sobren 122,05 m², i es traspassen 22 m² a l'avinguda de Los Galgos 60 i 24 m² a l'avinguda de Las Ardillas, 24, i queden encara 76,05 m² d'excedent.  
En l'avinguda de Los Galgos, 56, de 1.990 m² de superfície, s'està executant un projecte tres vivendes unifamiliars adossades amb piscina i té una edificabilitat de 578,81 m², dels quals únicament es construiran 456,76 m².  
En l'avinguda de Los Galgos, 60, de 2.000 m² de superfície, es van construir l'any 2013 sis vivendes unifamiliars adossades amb piscina i té una edificabilitat de 581,81 m².  
En l'avinguda de Las Ardillas, 24, de 1.000 m² de superfície, es van construir l'any 2013 tres vivendes unifamiliars adossades amb piscina i té una edificabilitat de 290,90 m².  
Possibles efectes sobre el medi ambient  
Una vegada realitzada l'anàlisi tècnica de la documentació presentada, i consultada la cartografia temàtica de la Conselleria d'Infraestructures, Territori i Medi Ambient, s'observa que la modificació proposada del pla parcial no presenta afeccions sobre el medi ambient, ja que únicament es regulen aspectes edificatoris de xicoteta entitat entre parcel·les del sòl urbà en una zona ja urbanitzada i majoritàriament consolidada per l'edificació.  
Consultes  
Per part de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb l'article 51.1 de la Llei 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP), la documentació aportada s'ha sotmés a consulta de  
  
  
Consulta Informe Administració pública consultada  
08/04/15 12/05/15 CITMA: Subdirecció Ordenació, Planificació i ATE. (Paisatge)  
07/04/15 27/04/15 CITMA. DG Avaluació Ambiental i Territorial: ST Urbanisme.  
  
  
  
Nota: els informes rebuts es poden consultar en l'adreça web: www.cma.gva.es/eae.  
Valoració dels possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, després de la consulta a les administracions públiques afectades a les quals fan referència els articles 48.d i 51.1 de la LOTUP.  
El Servici Territorial d'Urbanisme d'Alacant emet un informe en data 27 d'abril de 2015 on manifesta que, d'acord amb la jurisprudència, la modificació no pot tindre com a únic fi la legalització d'una construcció sinó que ha de perseguir l'interés general sense que puga admetre's que una legalització en si mateixa servisca els interessos generals. S'assenyalen una sèrie de condicionants que es traslladen al text de l'acord.  
El Servici d'Infraestructura Verda i Paisatge emet un informe el 12 de maig de 2015 en el qual assenyala que ateses les característiques de la modificació no es preveu la incidència en el paisatge, per tant no cal la incorporació de criteris addicionals o l'elaboració d'un instrument de paisatge.  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP).  
El Reial Decret Legislatiu 2/2008, de 20 de juny, pel qual s'aprova el text refós de la Llei del Sòl, establix en l'article 15 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
Acord  
Segons el que establix l'article 51 de la LOTUP, per considerar, d'acord amb els criteris de l'annex VIII d'esta llei, que la modificació del pla parcial avaluat no influïx en altres plans o programes; no té incidència en el model territorial vigent en el municipi, ni produïx increment en el consum de recursos; no comporta afecció sobre elements del patrimoni natural i cultural; i després de consultar respecte d'això el Servici Territorial d'Urbanisme d'Alacant i el Servici d'Infraestructura Verda i Paisatge es pot concloure que la modificació puntual del pla parcial Lomas de Don Juan no presenta efectes significatius sobre el medi ambient i, per tant, se sotmet al procediment d'avaluació ambiental i territorial estratègica simplificat.  
D'acord amb allò que s'ha exposat, es resol:  
  
Únic  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del pla parcial Lomas de Don d'Orihuela, d'acord amb els criteris de l'annex VIII de la LOTUP, per no tindre efectes significatius sobre el medi ambient, per tant correspon continuar la tramitació de la modificació de pla d'acord amb la seua normativa sectorial, si bé s'hauran de complir els condicionants següents que s'han d'introduir en el document:  
1. No s'ha d'ocultar la finalitat legalitzadora de la modificació.  
2. S'ha de justificar la legalització en motius d'interés general i no en els propis que porta implícita la legalització.  
3. S'ha d'incloure informació dels procediments seguits per a la restauració de la legalitat urbanística i la sanció als responsables.  
4. S'han de corregir els errors respecte a les unitats en què es considera l'edificabilitat, tenint en compte la conversió de m³/m³ a m²/m² reflectida en l'art. 99 de les NU del pla general.  
Segons establix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació del pla en el termini màxim de quatre anys des de la seua publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre els documents sobre l'abast de l'estudi ambiental i territorial estratègic que es referix l'article 51.2 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, de conformitat amb allò que disposa l'article 10.1 del Decret 135/2011, de 30 de setembre, del Consell, pel qual s'aprova el reglament dels òrgans territorials, d'avaluació ambiental i urbanístics de la Generalitat.  
A la vista d'això, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat de la modificació puntual del pla parcial Lomas de Don Juan d'Orihuela per considerar que no té efectes significatius en el medi ambient.  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que li notifique per al seu coneixement i efectes oportuns.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 21 de maig de 2015.- El secretari de la Comissió d'Avaluació Ambiental: José del Valle Arocas.»  
  
València, 1 de juny de 2015.- El director general d'Avaluació Ambiental i Territorial: Juan Giner Corell.